Diari Oficial de la Generalitat Valenciana


Sumari del DOGV 4659, del 29-12-2003 (2003/13384)

ORDE de 17 de desembre del 2003, de la Conselleria de Territori i Habitatge, per la qual es regulen i convoquen ajudes per a lloguer solidari d'habitatges per a col·lectius socials desfavorits per a l'any 2004.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4659

Data del DOGV
:   29-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13398


Data del document
:   17-12-2003

Organisme emissor
:   Conselleria de Territori i Habitatge

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda als necessitats
    * arrendament immobiliari
    * lloguer
    * ajuda als discapacitats
    * família
    * habitatge
    * suport econòmic
    * integració social
    * ajuda pública

ORDE de 17 de desembre del 2003, de la Conselleria de Territori i Habitatge, per la qual es regulen i convoquen ajudes per a lloguer solidari d'habitatges per a col·lectius socials desfavorits per a l'any 2004. [2003/F13656]
  
L'accés a l'habitatge dels col·lectius socials més desfavorits i amb risc d'exclusió social és una de les preocupacions de la política del Govern en matèria d'habitatge.
  
L'anàlisi de la demanda i l'oferta real del mercat de lloguer d'habitatges fa necessari implementar mesures concretes i directes a les persones que permeten, d'una banda, fomentar el lloguer dels habitatges existents, ja que es constata l'existència d'un important nombre d'habitatges que estan deshabitats i podrien ser oferts si es donen les condicions necessàries, i d'altra banda ajudar les economies d'aquelles famílies que complint uns requisits establerts en la present ordre siguen destinataris d'aquestes quantitats que els permeten accedir a un habitatge digne.
  
L'acollida d'aquesta línia d'ajuda ha sigut constatada durant els pocs anys que és aplicada. És per això que es considera una actuació que coadjuva al compliment de l'objectiu primordial d'accés a l'habitatge digne per part de determinats sectors, s'incardina dins de les mesures d'integració social que caracteritzen el pla d'habitatge de la Comunitat Valenciana.
  
En conseqüència,
  
ORDENE
  
Primer
  
Establir un règim de subvencions a càrrec del capítol IV de la secció 14, Conselleria de Territori i Habitatge; servei 02, Direcció General d'Habitatge i Projectes Urbans; programa 431,20; línia T5310000.
  
La dotació de la línia serà la que figure en la corresponent llei de pressupostos i l'import global màxim destinat a la subvenció es farà públic per mitjà d'una ordre de la Conselleria de Territori i Habitatge.
  
Segon
  
Aprovar les bases per les quals es regirà aquest règim, que figuren com a annex I en la present ordre.
  
Tercer
  
La convocatòria d'ajudes, establida per la present ordre amb caràcter general, es tramitarà pel procediment avançat, d'acord amb l'Ordre de 26 de setembre del 1994, de la Conselleria d'Economia i Hisenda; per la qual la concessió estarà condicionada a l'existència, en el pressupost de l'exercici següent, de crèdit suficient i adequat.
  
Quart
  
En tot allò no regulat en la present ordre serà d'aplicació el que disposa el Decret Legislatiu, de 26 de juny del 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Segona
  
Contra la present ordre, que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
València, 17 de desembre de 2003
  
El conseller de Territori i Habitatge,
  
RAFAEL BLASCO CASTANY
  
Annex I
  
Bases per les quals es regula la convocatòria de subvenció per a lloguer solidari d'habitatges per a col·lectius socials desfavorits per a l'any 2004
  
Article 1. Objecte
  
És objecte d'aquesta ordre regular la concessió d'ajudes per a facilitar l'accés a un habitatge digne en règim de lloguer a les persones integrants de col·lectius socials desfavorits amb dificultats econòmiques, que potencie el desenvolupament personal i la integració social en la nostra comunitat autònoma, i la convocatòria per a l'exercici 2004.
  
Article 2. Beneficiaris
  
1. Podran ser beneficiaris de les ajudes previstes en aquesta ordre, amb caràcter general, les persones físiques, residents a la Comunitat Valenciana, que tinguen una renda personal anual de 2002 que no supere el salari mínim interprofessional fixat per a l'exercici 2003 pel Reial Decret 1.426/2002, de 27 de desembre, pel qual es fixa el salari mínim interprofessional (BOE 28 de desembre del 2002).
  
Quan es tracte d'unitats familiar o arrendatàries superiors s'estarà als següents mòduls:
  
Famílies de dos membres: 11.415 euros
  
Famílies de tres membres: 15.275 euros
  
Famílies de quatre membres: 18.320 euros
  
Famílies de cinc membres: 20.545 euros
  
Famílies de sis membres: 22.730 euros
  
Famílies de set membres: 24.860 euros
  
Famílies de vuit membres: 26.950 euros
  
A partir del vuité membre s'afegiran 1.885 euros per cada nou membre computable.
  
Pel que fa a la renda mínima, haurà de justificar-se almenys la percepció d'uns ingressos corresponents al 50% de l'import anual de la renda de lloguer i en qualsevol cas l'import de 1.200 euros anuals.
  
Per a la convocatòria, es consideraran membres de la unitat familiar els que defineixen les normes reguladores del IRPF. Així es considera unitat familiar, la integrada pels cònjuges no separats legalment i, si els hi haguera, els fills menors, amb excepció que, amb el consentiment dels pares visquen independents d'aquests, i els fills majors d'edat incapacitats judicialment subjectes a pàtria potestat. En els casos de separació legal, o en els que no existisca vincle matrimonial, formaran part de la unitat familiar el pare o la mare i tots els fills que convisquen amb l'un o l'altre i reunisquen els requisits referenciats anteriorment.
  
Es considera unitat arrendatària el conjunt de persones que habiten l'habitatge, el lloguer del qual es pretén subvencionar, i es consideren o no integrades en una unitat familiar d'acord amb la definició del paràgraf anterior. A l'efecte seran vinculants les dades que apareguen en el certificat d'empadronament de l'habitatge per al qual se sol·liciten les presents ajudes.
  
A l'efecte d'aquesta convocatòria les referències que es facen a la unitat familiar hauran d'entendre's extensives a la unitat arrendatària referida.
  
2. La renda de la unitat familiar o unitat arrendatària a l'efecte d'aquestes ajudes, s'obtindrà per agregació de les rendes de l'exercici 2002 de cadascun dels membres computables de la família que obtinguen ingressos de qualsevol naturalesa, calculada segons s'indica en els paràgrafs següents i de conformitat amb la normativa reguladora de l'impost sobre la renda de les persones físiques.
  
Per renda familiar, a l'efecte de l'obtenció de l'ajuda, es considerarà el següent:
  
a) Per a les persones que presenten declaració de l'Impost sobre la Renda de les Persones Físiques, s'atendrà a la renda disponible i s'exclourà el mínim personal i familiar (part general de la base imposable prèvia a l'aplicació del mínim personal i familiar, més el saldo net positiu de pèrdues i guanys patrimonials imputables al 2002 a integrar en la part especial de la base imposable, caselles 925 i 44 dels models de declaració ordinària i simplificada).
  
Aquells que hagen presentat declaració del IRPF, hauran de restar a la renda disponible, en concepte de mínim personal i familiar, un import de 3.306 euros per declaració, si van presentar declaració individual; i 6.61i euros, si la van presentar conjunta.
  
b) Per a les persones, que sense estar obligades a declarar per IRPF, sol·liciten devolució dels ingressos a compte, la renda computable es determinarà seguint el mateix procés que els declarants, sobre la base de dades utilitzades per l'Agència Tributària per a calcular l'import de la devolució.
  
c) Per a les persones sense obligació de declarar i que no sol·liciten devolució, la renda computable serà la suma dels ingressos íntegres minorats en una quantia de 3.610 euros.
  
La quantia a minorar dels ingressos íntegres serà de 6.610 euros a la renda de la unitat familiar, en el cas que, un o més d'un, certifique la seua condició de minusvalidesa.
  
En qualsevol cas, el resultat de la diferència entre els ingressos íntegres i les minoracions corresponents no podrà ser negativa.
  
La presentació de la sol·licitud d'ajuda firmada per tots els membres de la unitat familiar o arrendatària majors de 16 anys implicarà que tots ells autoritzen la Conselleria de Territori i Habitatge a obtenir les dades necessàries directament o per mitjans telemàtics de la informació necessària per a determinar la renda, a l'efecte de la present ajuda, a través de l'Agència Estatal Tributària, de la Tresoreria General de la Seguretat Social o qualsevol altre departament estatal o autonòmic que permeta determinar l'import dels ingressos.
  
3. Tindran preferència en la concessió de les ajudes, les persones que a la Comunitat Valenciana acrediten una residència superior a tres anys abans de la data de sol·licitud d'ajudes que inclou la present ordre, com també aquelles persones amb càrregues familiars o víctimes de la violència de gènere en els últims tres anys, inclusivament les derivades d'unions de fet, que per raons d'extrema necessitat, requerisquen d'un habitatge amb caràcter urgent per a evitar la seua desintegració, o risc d'exclusió social.
  
4. Seran considerats beneficiaris amb caràcter preferent, aquells que complint els requisits de la present ordre, siguen objecte de mesures de reallotjament i es veren obligats a canviar de domicili habitual, quan així siga declarat pel director general d'Habitatge i Projectes Urbans.
  
Article 3. Accions subvencionables i quantia
  
1. Són accions subvencionables el lloguer d'un habitatge, buit o equipat, que tinga les condicions d'habitabilitat per a garantir l'ús com a residència habitual a la Comunitat Valenciana. Els immobles hauran de complir les condicions suficients d'habitabilitat exigides per la legislació vigent.
  
2. La quantia de les subvencions no superarà el 50% de la renda o cànon de lloguer de l'habitatge concertat amb el propietari que ha de pagar durant el període de vigència de cada convocatòria i de les despeses de conservació o de contribució als elements comuns de la comunitat de propietaris en què s'ubique, que siguen exigibles legalment a l'inquilí prenent com a xifra quantificable, a l'efecte de la present subvenció, les quantitats efectivament pagades per aquest concepte en l'exercici immediatament anterior a aquell per al qual se sol·licita l'ajuda. En cap cas, per aquests dos conceptes, superarà la quantia total de 2.400 euros per habitatge, llevat que així es determine per resolució en el supòsit previst en l'article 2, apartat 4, de les presents bases.
  
3. Serà motiu d'exclusió d'aquestes ajudes l'existència de vincle matrimonial o relació anàloga a la conjugal, o els llaços de parentiu de consanguinitat o afinitat, fins al tercer grau, entre algun dels membres del nucli familiar beneficiari de l'ajuda i el propietari de l'habitatge.
  
Article 4. Sol·licitud i documentació
  
A la sol·licitud, segons el model que figura adjunt, haurà d'adjuntar-se la següent documentació:
  
a) Acreditació de la personalitat del sol·licitant (DNI/ NIE o passaport) i la resta membres de la unitat familiar o arrendatària, si és el cas.
  
b) En el cas que siga preceptiu, permís de residència quan el sol·licitant siga estranger.
  
c) Document acreditatiu del contracte d'arrendament de l'habitatge, si és el cas, document subscrit pel propietari de l'habitatge i el sol·licitant de l'ajuda, en el qual conste l'opció per a subscriure el contracte amb especificació de les condicions d'ús d'aquest. Es remetrà documentació acreditativa de les quantitats pagades en concepte de despesa de comunitat 2003, en el cas que se sol·licite ajuda per aquest concepte per al 2004.
  
d) Declaració responsable del sol·licitant que no s'han percebut subvencions de cap òrgan de la Generalitat Valenciana ni de l'estat per aquest mateix fi i destinació.
  
e) Declaració responsable per la qual es compromet a destinar-lo a habitatge habitual complint els requisits establerts per la present ordre i reconeix el dret de reintegrament de les subvencions concedides.
  
f) Declaració responsable del sol·licitant que ni ell, ni cap membre de la unitat familiar ni arrendatària posseeix, ni en règim de lloguer ni en propietat, cap immoble a la Comunitat Valenciana, bé personalment o a través de mercantil o qualsevol altra forma jurídica.
  
g) Declaració responsable de no tenir relació de parentiu amb l'arrendador o l'arrendadora, d'acord amb el que disposa l'article 3.3 de la present ordre.
  
h) Document justificatiu dels criteris de preferència que si és el cas s'al·leguen, com també certificat de padró, declaració de reallotjament, document acreditatiu d'haver sigut víctima de violència de gènere, certificats de minusvalidesa, etc.
  
i) Còpia compulsada del llibre de família o substitutiu, o certificat d'inscripció en el Registre d'Unions de fet de la Comunitat Valenciana.
  
j) Serà obligatori acompanyar a la sol·licitud la fitxa de dades bancàries emplenada com cal i signada per la persona sol·licitant, segons model adjunt.
  
Article 5. Lloc i termini de presentació d'instàncies
  
Les sol·licituds es dirigiran a la Direcció General d'Habitatge i Projectes Urbans, segons model que figura en l'annex, i podran presentar-se en el carrer de Francesc Cubells, número 7, i en qualsevol dels serveis territorials d'aquesta a:
  
- Alacant, carrer de Churruca, núm. 29. 03559.
  
- Castelló de la Plana, carrer dels Germans Bou, 47. 12022.
  
- València, carrer de Gregorio Gea, 27. 46246.
  
o en qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. En el cas de presentar-se les sol·licituds a les oficines de correus haurà de fer-se en sobre obert perquè els serveis postals puguen datar les sol·licituds.
  
El termini de presentació d'instàncies serà d'un mes des de la publicació de la present ordre en el Diari Oficial de la Generalitat Valenciana.
  
Només podrà presentar-se una sola sol·licitud per persona física, unitat familiar o unitat arrendatària.
  
Article 6. Valoració i tràmit
  
1. Rebudes les sol·licituds, la Direcció General d'Habitatge i Projectes Urbans, a través d'una comissió tècnica, formada per tècnics de la direcció general, les verificarà i realitzarà d'ofici les actuacions que considere necessàries per a la determinació, el coneixement i la comprovació de les dades per raó de les quals s'ha de pronunciar la resolució.
  
2. Quan la sol·licitud no reunisca els requisits o no s'acompanye la documentació que d'acord amb aquesta ordre resulte exigible, es notificarà a la persona interessada la causa que impedeix la continuació del procediment i se la requerirà perquè en el termini de 10 dies esmene la falta o acompanye els documents preceptius, amb indicació que si no ho fa així, es considerarà que ha desistit de la seua petició, després de la resolució d'arxiu, que serà dictada pel director general d'Habitatge i Projectes Urbans, d'acord amb el que disposa la Resolució de 13 d'agost del 2003, del conseller de Territori i Habitatge, sobre delegació de l'exercici de competències en determinats òrgans de la Conselleria (DOGV núm. 4571, de 22 d'agost del 2003), en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, tot això de conformitat amb el que preveu l'article 71 de l'esmentada norma.
  
3. Les sol·licituds es prioritzaran atenent l'especial problemàtica econòmica, familiar i social dels sol·licitants, la planificació i racionalització dels recursos i les limitacions pressupostàries.
  
4. La comissió tècnica elevarà al director general d'Habitatge i Projectes Urbans una proposta de resolució que indicarà, per a cada sol·licitud acceptada, la quantia d'aquesta. Per a les sol·licituds no acceptades s'especificaran degudament les raons de la denegació.
  
Article 7. Resolució
  
1. La resolució definitiva, degudament motivada, serà dictada per al director general d'Habitatge i Projectes Urbans d'acord amb el que disposa la Resolució de 13 d'agost del 2003, del conseller de Territori i Habitatge, sobre delegació de l'exercici de competències en determinats òrgans de la conselleria (DOGV núm. 4.571, de 22 d'agost del 2003).
  
2. El termini màxim per a resoldre i notificar sobre les sol·licituds de les ajudes regulades en la present ordre serà de tres mesos a partir de la data de finalització del termini de presentació de sol·licituds.
  
3. En els casos en què haja de requerir-se a l'interessat l'esmena de deficiències o aportació de documents, el termini determinat en l'apartat anterior s'entendrà suspés durant el transcurs del temps que medie entre la notificació del requeriment i l'efectiu compliment pel beneficiari o, si no n'hi ha, pel transcurs del termini concedit. Excepcionalment, podrà acordar-se l'ampliació dels esmentats terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú.
  
4. En tots els casos, transcorregut el termini màxim sense haver-se notificat resolució expressa, haurà d'entendre's desestimada la sol·licitud formulada per l'interessat. No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar aquestes ajudes, aquestes sol·licituds exclusivament podran valorar-se, resoldre's i notificar-se a partir de la data de publicació en el Diari Oficial de la Generalitat Valenciana de la resolució del conseller de Territori i Habitatge que done publicitat a aquest increment.
  
5. L'import de les subvencions concedides no podrà superar els límits que s'indiquen en l'apartat 2 de l'article 3 de la present ordre.
  
6. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació o desistiment sense efectes de la resolució de concessió.
  
7. Podrà ser motiu de denegació la incorrecta o la nul·la justificació d'ajudes d'exercicis anteriors en altres convocatòries d'ajudes, prèvia acreditació, per qualsevol altra direcció general d'aquesta conselleria, de la concurrència de les esmentades circumstàncies en expedient administratiu en el qual es garantisca l'audiència a l'interessat.
  
8. Com també, la concessió d'una subvenció, a l'empara d'aquesta ordre, no comportarà cap obligació per part d'aquesta conselleria d'atorgar subvencions en exercicis posteriors.
  
Article 8. Recursos
  
Les resolucions adoptades pel director general d'Habitatge i Projectes Urbans, en adoptar-se per delegació indicaran expressament aquesta circumstància i es consideraran dictades per l'òrgan que delegue, i esgotaran la via administrativa. Contra aquestes resolucions es pot interposar recurs contenciós administratiu en el termini de dos mesos, comptadors des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició del recurs potestatiu de reposició, en el termini d'un mes des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
Article 9. Obligacions del beneficiari
  
Són obligacions del beneficiari les següents:
  
a) Destinar l'habitatge llogat, en les suficients condicions d'habitabilitat i durant el període mínim de duració de l'ajuda, a residència habitual de la unitat familiar de la que respon.
  
b) Pagar l'import íntegre del lloguer, renda o cànon i la resta de despeses, i afectar l'import de la subvenció per obtenir al pagament de la renda o cànon de lloguer de l'habitatge, incloses les despeses de conservació o contribució als elements comuns de la comunitat de propietaris que siguen exigibles legalment a l'inquilí.
  
c) Facilitar el seguiment de l'ajuda que realitzen els serveis de la Direcció General i complir les condicions imposades per la resolució dictada per la Direcció General d'Habitatge i Projectes Urbans.
  
d) Presentar la sol·licitud davant de la Direcció General d'Habitatge i Projectes Urbans per a l'obtenció de les ajudes incloses en aquesta ordre, i es compromet a no subarrendar a tercers cap peça per separada que estiga de la unitat residencial llogada, ni destinar-la a un altre ús que el d'habitatge o residència habitual, amb la capacitat màxima autoritzada.
  
e) No percebre cap ajuda econòmica o subvenció de qualsevol altre òrgan de la Generalitat Valenciana o de l'estat, destinada al mateix fi que la de l'objecte de la present ordre, ni pel sol·licitant ni per ningú de la seua unitat familiar o arrendatària.
  
f) Facilitar i assumir les actuacions d'avaluació, control i seguiment com també les accions judicials de desnonament si és el cas, que es puguen verificar, i aportar les justificacions de les actuacions subvencionades d'acord amb la present ordre, i la documentació necessària per a tals fins.
  
g) Acreditar els permisos, llicències o autoritzacions corresponents, el manteniment o alta de les instal·lacions de llum, aigua, gas i electricitat.
  
h) Autoritzar la Direcció General d'Habitatge i Projectes Urbans per a accedir a les dades personals del perceptor i la resta de membres de la unitat familiar o arrendatària de la subvenció que figuren en els fitxers de les administracions tributàries i de la Seguretat Social, a l'efecte de verificar el compliment dels requisits i condicions necessaris per a gaudir de l'ajuda que s'inclou en aquesta ordre.
  
Article 10. Sistema de pagaments de les subvencions
  
1. De conformitat amb l'article 47 bis del Text Refós de la Llei d'Hisenda Pública de la Generalitat Valenciana, el sistema de pagament serà el següent:
  
a) S'anticiparà un 40% de l'import de la subvenció després de la concessió d'aquesta.
  
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, es pagarà el 20% de l'ajuda, i la resta es pagarà una vegada es justifique pel beneficiari l'aplicació de l'import total de l'ajuda a la finalitat per a la qual es concedeix.
  
2. El pagament d'aquest tipus d'ajudes podrà realitzar-se d'una sola vegada en aquells casos en què, segons el parer de la Direcció General d'Habitatge i Projectes Urbans després de la sol·licitud del beneficiari, concórreguen en aquest circumstàncies d'especial necessitat i s'aporte la documentació justificativa segons s'estableix en el paràgraf segon del número 4 de l'article següent.
  
3. La Direcció General d'Habitatge i Projectes Urbans, transferirà els imports de la subvenció concedida al compte corrent de titularitat del beneficiari que aquest designe.
  
Article 11. Sistema de justificació de les subvencions
  
1. El procediment per a realitzar la justificació d'aquestes subvencions estarà directament relacionat amb el sistema de pagaments establert en l'article 11 de la present ordre, procediment que s'especificarà en cada una de les resolucions de concessió.
  
2. La justificació total presentada pel beneficiari haurà de ser, com a mínim, igual a la despesa total estimada de l'actuació objecte de la subvenció.
  
3. Els beneficiaris de les ajudes estaran obligats a entregar, a requeriment de la Direcció General d'Habitatge i Projectes Urbans, tots els documents, factures, o altres aspectes que siguen necessaris per a justificar la quantia de la despesa efectuada en relació amb l'objecte subvencionat.
  
4. La presentació de justificants relatius al concepte subvencionat i a l'anualitat concedida, es realitzarà davant dels serveis que depenen de la Direcció General d'Habitatge i Projectes Urbans en els terminis establerts en l'article anterior.
  
A la justificació s'acompanyarà factura o rebut original subscrita i expedida per l'empresa o persona física que haja arrendat l'habitatge, amb expressió del preu desglossat.
  
Les factures acreditatives de la despesa realitzada hauran de reunir els requisits recollits en el Reial Decret 2.402/1985, de 18 de desembre, pel qual es regula el deure d'expedició i entrega de factures per empresaris i professionals (BOE núm. 312, de 30.12.1985), i normativa que el modifica.
  
Article 12. Termini de presentació de la justificació de les subvencions
  
El termini màxim de presentació de totes les justificacions finalitzarà el dia 5 de desembre de l'exercici 2004.
  
Excepcionalment, en els supòsits i amb els límits previstos en l'article 49 de la Llei 30/1992, de Règim Jurídic de les Administracions Públiques del Procediment Administratiu Comú, la Direcció General d'Habitatge i Projectes Urbans, podrà ampliar el termini de presentació de documentació establert en la present convocatòria, acreditativa de la correcta realització de l'activitat objecte de la subvenció, sempre que s'observaren causes degudament justificades en l'expedient i no imputables al beneficiari de la subvenció.
  
Article 13. Desistiment sense efectes, minoració i reintegrament
  
Es podrà dictar una resolució de desistiment sense efecte o minoració, i en tot cas reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 47.9 del Text Refós de la Llei d'Hisenda Pública de la Generalitat Valenciana, aprovat per Decret Legislatiu, de 26 de juny de 1991, del Consell de la Generalitat Valenciana.
  
El procediment s'iniciarà d'ofici com a conseqüència de la pròpia iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar degudament, serà de tres mesos des del moment en què va ser incoat l'expedient de desistiment sense efectes o de minoració, i hauran de notificar-ho a la persona interessada.